P6_TA(2006)0458

Beskyttelse af miljøet

Europa-Parlamentets beslutning om opfølgningen af Parlamentets udtalelse om miljøbeskyttelse: bekæmpelse af kriminalitet, overtrædelser af straffeloven og sanktioner

Europa-Parlamentet,

- der henviser til forslag til Europa-Parlamentets og Rådets direktiv om strafferetlig beskyttelse af miljøet [1],

- der henviser til sin holdning af 9. april 2002 om forslag til Europa-Parlamentets og Rådets direktiv om strafferetlig beskyttelse af miljøet [2],

- der henviser til sin holdning af 9. april 2002 om forslag til Rådets afgørelse om indførelse af et rammeprogram på grundlag af afsnit VI i traktaten om Den Europæiske Union — Politisamarbejde og retligt samarbejde i kriminalsager [3],

- der henviser til Domstolens dom af 13. september 2005 i sag C-176/03 — Kommissionen mod Rådet [4],

- der henviser til meddelelse fra Kommissionen til Europa-Parlamentet og Rådet om Domstolens dom af 13. september 2005 (sag C-176/03 — Kommissionen mod Rådet) (KOM(2005)0583),

- der henviser til sin beslutning af 14. juni 2006 om konsekvenserne af Domstolens dom af 13. september 2005 (sag C-176/03 — Kommissionen mod Rådet) [5],

- der henviser til forretningsordenens artikel 108, stk. 5,

A. der henviser til, at Domstolen i sin dom af 13. september 2005 fastslog, at fællesskabslovgiveren har ret til at træffe foranstaltninger, der relaterer sig til medlemsstaternes strafferet, og som den finder nødvendige for at sikre, at de bestemmelser, den vedtager på miljøbeskyttelsesområdet, er fuldt effektive,

B. der henviser til, at Domstolen er af den opfattelse, at bestemmelserne i EF-traktatens artikel 135 og artikel 280, stk. 4, i forbindelse med iværksættelsen af miljøpolitik ikke er til hinder for harmonisering på strafferettens område,

C. der henviser til, at Domstolen fastslår, at da "rammeafgørelsen således griber ind i de kompetencer, som Fællesskabet er tillagt i henhold til artikel 175 EF, er den i strid med artikel 47 EU, hvilket gælder for hele rammeafgørelsen, eftersom denne ikke kan opdeles",

D. der henviser til, at Kommissionen i sin meddelelse om Domstolens dom af 13. september 2005 konstaterede, at de strafferetlige bestemmelser, der er nødvendige for en effektiv gennemførelse af fællesskabsretten, henhører under EF-traktaten,

E. der henviser til, at Domstolens holdning som genfortolket af Kommissionen bør støttes, da den stemmer overens med den holdning, som Europa-Parlamentet allerede havde givet udtryk for i sin beslutning af 3. september 2003 om retsgrundlag og overholdelse af fællesskabsretten [6],

1. bifalder Domstolens dom, der annullerede rammeafgørelsen om miljøbeskyttelse, som fejlagtigt var blevet vedtaget under tredje søjle frem for under første søjle;

2. bemærker, at Domstolens dom skaber et retligt tomrum for så vidt angår strafferetlig beskyttelse af miljøet;

3. mener, at Rådets vedtagelse af rammeafgørelsen viser, at medlemsstaterne anerkender, at strafferetlige redskaber er nødvendige for at styrke håndhævelsen af miljøbeskyttelseslove;

4. mener, at Rådets vedtagelse af rammeafgørelsen viser, at medlemsstaterne anerkender, at der er behov for en vis harmonisering af den strafferetlige beskyttelse af miljøet;

5. bemærker, at Domstolen tydeligt anførte, at rammeafgørelsens artikel 1-7 gyldigt kunne have været vedtaget med hjemmel i traktatens artikel 175;

6. beklager, at Kommissionen i sin meddelelse om Domstolens dom af 13. september 2005 ikke i højere grad præciserer, hvilke foranstaltninger den agter at træffe i forbindelse med det fremsatte forslag til Europa-Parlamentets og Rådets direktiv om strafferetlig beskyttelse af miljøet;

7. opfordrer Rådet til at behandle Kommissionens oprindelige forslag med henblik på at ændre det eller fastlægge retningslinjer for et nyt forslag om strafferetlig beskyttelse af miljøet på grundlag af traktatens artikel 175;

8. opfordrer, medmindre Rådet er indstillet på at vedtage en fælles holdning om Kommissionens oprindelige forslag, Kommissionen til at udarbejde et nyt forslag om strafferetlig beskyttelse af miljøet på grundlag af traktatens artikel 175, som tager højde for Domstolens dom, og som indarbejder resultatet af Europa-Parlamentets afstemning ved førstebehandlingen af det oprindelige forslag til Europa-Parlamentets og Rådets direktiv;

9. pålægger sin formand at sende denne beslutning til Rådet og Kommissionen og medlemsstaternes regeringer og parlamenter.

[1] EFT C 180 E af 26.6.2001, s. 238.

[2] EUT C 127 E af 29.5.2003, s. 119.

[3] EFT C 127 E af 29.5.2003, s. 132.

[4] Samling af Domstolens Afgørelser 2005, s. I-7879.

[5] "Vedtagne tekster" af denne dato, P6_TA(2006)0260.

[6] EUT C 76 E af 25.3.2004, s. 224.

--------------------------------------------------